钦定古今图书集成/明伦汇编/家范典/第053卷 > 礼记 > 《丧服》
## 钦定古今图书集成/明伦汇编/家范典/第053卷 > 礼记 > 《丧服》

妇为父母丧，未练而出则三年，既练而出则已。

〈陈注〉若当父母之丧未期而为夫所出，则终父母三年之制。为已与夫族绝，故其情复隆于父母也。若在父母小祥后被出，则是己之期服已除，不可更同兄弟为三年服矣，故已也。已者，止也。

未练而反，则期；既练而反，则遂之。

〈陈注〉若被出后，遇父母之丧未及期，而夫命之反，则但终期服。反在期后，则遂终三年。盖缘已随兄弟小祥，服三年之丧，不可中废也。〈大全〉严陵方氏曰：“女出嫁则恩隆于夫家，被出则恩复隆于父母，得反则恩复隆于夫家，既练而反，则服不可中道而除，故遂其三年，凡此所谓以仁起义也。”